Ngui pyo mungdo a matu ka ra ai
为了生活
时间:2014-06-30 00:00:00 来源:德宏团结报
Hpan Ja
Sakhkung masha go sa pra ai shani ko nna aja nhkun ko sa gumhton bang ai daram ngui pyo nga ai, hpamajo, Sakhkung ga go soi shatsom da ai sunla hta grau tsomhtap ai, gahtet sa-up ai yinam nlai ra, gyona htat ai ningshung mung nshang ga ai, panglai bungga e gut jahkrit na mung ntsang ra, zaibru dung e gaput wa nna ntsin gara ko tam lu na, gara de bai htot hprong nga mat wa na ngu nna mung nmyit lo ra ai. Anhte a bumg pa hkaro nhkap ma hkra go ret garang shatsom ton ai lungseng hte maren tsit lali tsom nga ai, anhte ga na hkashi hkanu ni go yom yom sha rai lui nna, hka lui shara ai nsen hpe madat tim dum hpa nsen madat chyai ai zon na pyo la ai, gatsi bungli mung wui waui let let sha bung wa ai shaloi, ta gte hkan gang la tim lu na daram kya nga ai, sinwa hkaseng ni mung nau san tsom nna nwai bat rong nna, anhte hpunru hpunrat sha do tsing ton tim aru ru, nampan pu wa chye nga ai, nbung nsa mung gatsi madi ai rai nna, ggala jahpan zon re hpun hpe num rat noi ton tim nchye hkro si mat ai, lamu ga go gasau namhpun rong nna, nhpa sha hkai dat tim apu pu asi si wa chye nga ai. Maling mala hkan tsi hkrung tsi nam tu ai, nam magra mi bo dat yang tsi myu sanit dang chye bo lom ai, hkom yang jang wom nai sam ko ahtu gatot, rot tsap dat yang langu si ko adot ai lam go ngai tsun shapo ai nre ai, Sakhkung ga sa nga yu sai kaga buga na masha ni tsun shale on ai lam nan she re. Masha ni tsun shakon ai sha nrai, ngai tsun shapong ai mung nre ai, teng teng sha daini na Sakhkung ga hta namsi namso hte nampu nam pan, naiman ni gahti galai tu kajang nna, nampan sun gaba langai hte shadon yang loi pyi nshut nga sai.
Pyo dik htum ai ndai Sakhkung ga hta, Balong amyu ni hte Sam amyu ni go hkikpong ai Hpajong hko hakm mung hte Munggo zambyi Sam mung go maden lai wa yu ai dinghput htingra shara ni ya du hkra no mu mada nga ai, Jinghpo Wunpong myu a kaji gawoi ni go ndai sut ngai ga hpe tam nna, abum apa hkaro nhkap gade tsa shingkra, hkashi hkanu gade tsa gala, shanhpyi laika she ju sha kau hkra rai nna hkan tam la ai Sakhkung ga wa, ganing rai npyo na? Ji wa ni shanhpyi laika ju sha kau tim, anhte hpe manau jaiwa hte hkungran jaiwa, no ngam da ya nga ma ai, htingbu Myen mungdan hte madin sha do jung da ai shakum deng manga tsa jan galu tim, Wunpong ru si lung ai sha re myit masin hpe nlu kum shingdang ai sha, gat sa gat wa, hpaga yumga numwon numla re makyit lam hpe matutndi galo nga ai.
Lago lata galu ai sha-nyen hpyen ni go Sakhkung ga hpe mu dik ai u di muk langai shatai nna, hkumbai hte pya rai gadoi sha shang wa ai shaloi, Yinkyang Man mying Hku song Bangwa hkan na Jinghpo ni e Inglik masha Ma Kyali wa hpe Hku seng hka kau ko hkap htau sat kau sai, ndai mungkan ting gari ai bungli hpe, Manzhin hko hkam ni marai nrong ai nhkan e, masha sat shut mara hkam la nna, Jinghpo la marai kru shi jan hpe Hkun myin ga de dun lung wa nhtom, mara jep ai shaloi aga nhkrup ai gata hta, Jinghpo la dai ni go shanhte galo ai lam gade jo dum tim, tsun dang rang hkat na npot nhpang pyi nmu ai sha, masha ni tok sat kau ma ai hkrum mat masai. Maran Zau No Tong ngu ai wa mi n nga yang, ya na Nshon ginwang Janghkong go Myenmung gata de di shalom kau chyalu sha rai nga ai, Japan sha-nyen hpyen ni gasat anyin shang wa ai shaloi, Sakhkung mungdo amyu shagu ni go tinang a shan sai hte shakum kum nna madu mungdo hpe makop maga, gasat gala, tinang a hkum marai hte Tenmyen modo lam htu jahkrang nna, hpyen jarik hto shalai shangun lu sai. Sha-nyen hpyen wa a man hta, Sakhkung masha ni go nhtu nri, dumhpau sanat, ndan krungli hte sha rai tim agying agang hkap shakip kau lai wa sai. Nambat 1, 2 mungkan majan hta, Jiwa ni go nhkrit ntsang hte mungkan mungdan shara magup gasat gala hkom nna, shagrau sha-a hkrum ai share ninghkring ni hpe hti she ndang rai masai.
Ndai ngun pyo dik htum ai Sakhkung ga hta, na ra rumg na mu jung shangun ai maumui mausa nto nma nga ai, kaga myu ni a pyi ntsun ai, Jinghpo ni a sha pyi go Nang Bya, Bo Tau, Lohpui Maja Doi hte N-go No Hkanoi, Lohkum Ja Dim...... nga kajang ai.
Pyo poi mung manau poi, nampan do poi(Ning seng poi), Nlung nnan sha poi, kumgyin gabai poi, shat jam poi, Hpa-lap htu poini, kaga myu Sam, Bolong ni a hkajo poi, yi nam shang poi hte ginhtong shang poi, Achang ni a Alu ohlo poi, Lisu ni a Nhtu lakang lung, Wanmang shang poi ni yong hpe, anhte a mahkret pongtin hthe ka sumhting ka shalat, ka shagrau ra nga ga ai.
Laika ka ai bungli go loi ai bo nre ai, raitim, myit ai hpunda du hkra shakut ai wa go ong dang na chyalu share, yo shada ai bungli hpe tut e galo nga jang man wa na, myit mada ai lam hpe matut manoi galo nga yang son ai hpunda du lu na, anhte sha ka ahkut nga jang , opng badang hpe anhte nan lu la na ga ai. Y ten hta, pati hta asuya ko nna kunghpan hpaji hparat lam go maden ai de n-gun grai jo, grai dat nga yang, anhte hkying ten ndai hpe laku lapai hte hkap ja, hkap manat lanna, sagya wa e anhte hpe hpan ya ai zenlet sung sam ai bo nu hte lata shamot nna, Sakhkung mungdo a arong aya a majo e ka, amyua matu ka nna, myit hkrum mangrum let, anhte mungdo na kunghpan hpaji laika hpe galo gaja, galo gaba, galo shagrin sha-ngang nna, kunghpan hpaji masha majing nan tai lu hkra shakut ga.
Mungdan gata na, mungkan na laika ka shagrau kumhpa amyu myu masat da nga ma ai, anhte mung kumhpa dai ni lu la hkra ka shakut ga, ong padang lu na re lam hpe mung kam hpa ga lo.
ivj ik/g ovs qkf evg rczd
Mungdo gumgai dingla ganbu gonhkang da...
Sumla shiga
Si Gyin Hpyin mung shawa pati hpung ...
Sumla shiga
kac_Latn zho_Hans zho_Hans kac_Latn kac_Latn kac_Latn kac_Latn kac_Latn kac_Latn kac_Latn kac_Latn ltg_Latn kac_Latn kac_Latn kac_Latn kac_Latn